**ΑΠΟΣΠΑΣΜΑ ΠΡΑΚΤΙΚΟΥ ΤΗΣ 11Ης ΣΥΝΕΔΡΙΑΣΗΣ**

**ΤΗΣ ΕΠΙΤΡΟΠΗΣ ΠΟΙΟΤΗΤΑΣ ΖΩΗΣ ΤΟΥ ΔΗΜΟΥ ΝΑΟΥΣΑΣ**

**ΑΡΙΘΜΟΣ ΑΠΟΦΑΣΗΣ : 39/2020**

**ΘΕΜΑ : «Έγκριση ή μη χωροθέτησης Πράσινου Σημείου Δήμου Νάουσας».**

 Στη Νάουσα σήμερα, ημέρα Παρασκευή 07/08/2020 και ώρα 10.00 π.μ. συνεδρίασαν δια περιφοράς τα μέλη της Επιτροπής Ποιότητας Ζωής του Δήμου Νάουσας για την πραγματοποίηση της 11ης έκτακτης συνεδρίασης μετά από την υπ΄αριθμ. 11843/05-08-2020 έγγραφη πρόσκληση του Προέδρου κ. Τριανταφύλλου Γιώργου, σύμφωνα με το άρθρο 75, ν3852/2010 (ΦΕΚ α΄ 87).

**ΠΑΡΟΝΤΕΣ**

**ΤΡΙΑΝΤΑΦΥΛΛΟΥ ΓΕΩΡΓΙΟΣ**

**ΤΑΣΙΩΝΑΣ ΓΕΩΡΓΙΟΣ**

**ΘΑΝΑΣΟΥΛΗΣ ΔΗΜΗΤΡΙΟΣ**

**ΤΖΟΥΒΑΡΑΣ ΒΑΣΙΛΕΙΟΣ**

**ΜΠΑΛΤΑΤΖΙΔΟΥ ΘΕΟΔΩΡΑ**

**ΦΟΥΝΤΟΥΛΗΣ ΣΤΑΥΡΟΣ**

**ΧΑΤΖΗΪΩΑΝΝΙΔΗΣ ΑΛΕΞΑΝΔΡΟΣ**

**ΛΑΖΑΡΙΔΟΥ ΔΕΣΠΟΙΝΑ**

**ΙΩΣΗΦΙΔΟΥ ΠΑΝΑΪΛΑ**

Αφού διαπιστώθηκε η νόμιμη απαρτία άρχισε η Συνεδρίαση.

 Το 1ο θέμα της ημερήσιας διάταξης αφορά την εισήγηση του τμήματος περιβάλλοντος του κου Στεφανίδη Γεωργίου.

 Ο Πρόεδρος πήρε τον λόγο και διάβασε στα μέλη την εισήγηση του αρμόδιου τμήματος η οποία αναφέρει τα παρακάτω.

Σύμφωνα με το άρθρο 11 του Ν. 4042/2012, όπως τροποποιήθηκε με το άρθρο 21 του Ν. 4447/2016, ως Πράσινο Σημείο (ΠΣ) ορίζεται «*χώρος οργανωμένος από Ο.Τ.Α. Α' βαθμού, ο οποίος είναι οριοθετημένος και διαμορφωμένος με την κατάλληλη υποδομή και εξοπλισμό, ώστε οι πολίτες να αποθέτουν χωριστά συλλεγέντα ανακυκλώσιμα αστικά απόβλητα ή χρησιμοποιημένα αντικείμενα, προκειμένου αυτά να προωθηθούν για ανακύκλωση ή για επαναχρησιμοποίηση*».

 Σύμφωνα με το ίδιο άρθρο, τα μεγάλα Πράσινα Σημεία **εγκαθίστανται με απόφαση του Δημοτικού Συμβουλίου** σε οικόπεδα ή γήπεδα που ανήκουν στον οικείο δήμο ή ενοικιάζονται απ΄ αυτόν ή που του παραχωρούνται για το σκοπό αυτό, εντός ή εκτός σχεδίου πόλεως και σε γήπεδα του αρ. 8Α του ΠΔ 31/1985, όπως ισχύει.

Το νομικό πλαίσιο που διέπει την δημιουργία και λειτουργία Πράσινων Σημείων περιλαμβάνει τις διατάξεις:

του άρθρου 21 του Ν. 4447/2016 (ΦΕΚ 241/Α),

του άρθρου 11 παρ. 1 και

του άρθρου 38 παρ. 6 του Ν. 4042/2012 (ΦΕΚ 24/Α) όπως συμπληρώθηκαν με το άρθρο 21 του Ν. 4447/2016 (ΦΕΚ 241/Α) και με το άρθρο 42 του Ν. 4409/2016 (ΦΕΚ 136/Α) αντίστοιχα, την ΠΥΣ 49/2015 (ΦΕΚ 174/Α) για την κύρωση του Εθνικού Σχεδίου Διαχ/σης Αποβλήτων (ΕΣΔΑ).

Με την ΚΥΑ 18485/10-4-2017 (ΦΕΚ 1412/Β) καθορίστηκαν οι κατηγορίες και οι προδιαγραφές των Πράσινων Σημείων.

 Τέλος, σύμφωνα με το αρ. 88 του Ν. 4685/2020(ΦΕΚ 92/Α) καθορίζεται το καθεστώς απαλλαγής από έκδοση άδειας δόμησης για τα Πράσινα Σημεία.

Σύμφωνα με το ΕΣΔΑ που εγκρίθηκε με την ΠΥΣ 49/2015 (ΦΕΚ 174/Α), **απαιτείται η δημιουργία ενός (1) τουλάχιστον Πράσινου Σημείου ανά Δήμο, έως το 2020**.

Ο κύριος σκοπός της δημιουργίας ενός Πράσινου Σημείου (ΠΣ) είναι η συμβολή στους στόχους της ευρωπαϊκής και εθνικής νομοθεσίας και του ΕΣΔΑ για τη χωριστή συλλογή ανακυκλώσιμων υλικών (ΑΥ), συμπληρωματικά με το δίκτυο Διαλογής στην Πηγή (ΔσΠ) διακριτών ρευμάτων ανακυκλώσιμων υλικών (ΑΥ), το οποίο θα αναπτυχθεί σε αντικατάσταση του υφιστάμενου συστήματος του μπλε κάδου.

Ως επιμέρους στόχοι συμπεριλαμβάνονται και οι εξής:

i. Συγκέντρωση ανακυκλώσιμων υλικών χωρίς κόστος συλλογής.

ii. Συλλογή των ρευμάτων για τα οποία δεν υπάρχει διαθέσιμο ή εύκολα προσβάσιμο

 δίκτυο συλλογής, καθώς και αποδέκτης αυτών.

iii. Εκπαίδευση – ευαισθητοποίηση του πολίτη στη διακριτή συλλογή όλων των

 δυνατών ρευμάτων.

Με τις υφιστάμενες συνθήκες και την εμπειρία που υπάρχει μέχρι σήμερα από τις δράσεις διαχείρισης ΑΥ είναι αναμενόμενο, ως οικονομική δραστηριότητα να μην παρουσιάζει κέρδη και να χρήζει επιδότησης από τα Συστήματα Εναλλακτικής Διαχ/σης Αποβλήτων (ΕΕΑΑ, Ανακύκλωση Συσκευών, Φωτοκύκλωση, κλπ) και κάλυψη του υπόλοιπου κόστους από τα δημοτικά τέλη.

Σε κάθε περίπτωση, η λειτουργία του ΠΣ, αποτελώντας τμήμα της διαχείρισης των ΑΥ, είναι υποχρέωση και αρμοδιότητα του δήμου που πρέπει να ασκηθεί.

Οι κύριες ωφέλειες σχετίζονται με την περιβαλλοντική διάσταση και την καλλιέργεια περιβαλλοντικής συνείδησης στους πολίτες, η οποία θα έχει πολλαπλασιαστικά οφέλη και στις υπόλοιπες δράσεις διαχείρισης αποβλήτων.

Όσον αφορά τις κατηγορίες αποβλήτων – υλικών, στο Μεγάλα Πράσινα Σημεία (ΜΠΣ), βάσει της ΚΥΑ οικ. 18485/10-4-2017 (ΦΕΚ 1412/Β/26-4-2017) για τις προδιαγραφές των Πράσινων Σημείων, γίνονται αποδεκτές οι παρακάτω κατηγορίες:

* Χαρτί
* Μέταλλα
* Πλαστικά
* Γυάλινες συσκευασίες
* Σύνθετες συσκευασίες
* Βρώσιμα Λίπη και Έλαια
* Απόβλητα Ηλεκτρικού και Ηλεκτρονικού Εξοπλισμού
* Ξύλινες συσκευασίες
* Απόβλητα φορητών ηλεκτρικών στηλών και συσσωρευτών
* Απόβλητα κλωστοϋφαντουργικά προϊόντα
* Βιοαποδομήσιμα απόβλητα κήπων και πάρκων
* Μικρές ποσότητες αποβλήτων από μικροεπισκευές και συντηρήσεις οικιών
* Ογκώδη απόβλητα

Στο προτεινόμενο ΠΣ του Δήμου θα γίνονται αποδεκτές όλες αυτές οι κατηγορίες αποβλήτων.

Τοπικό Σχέδιο Διαχείρισης Αποβλήτων (ΤΣΔΑ) Δήμου Νάουσας

Το Τοπικό Σχέδιο Διαχείρισης Αποβλήτων (ΤΣΔΑ) Δήμου Νάουσας εγκρίθηκε με την υπ΄ αριθμό 397/2016 (ΑΔΑ: 7ΑΜΣΩΚ0-Π0Φ) απόφαση του Δημοτικού Συμβουλίου.

Το Τοπικό Σχέδιο Διαχείρισης Απορριμμάτων (ΤΣΔΑ) του Δήμου, συντάχθηκε κατ΄ εφαρμογή του εθνικού και του περιφερειακού σχεδιασμού διαχείρισης απορριμμάτων, βάση των αναφερομένων στο αρ. 35 του Ν. 4042/2012, όπως ισχύει με τις τροποποιήσεις του.

Ο σχεδιασμός και η εφαρμογή ενός προγράμματος ολοκληρωμένης διαχείρισης των Αστικών Στερεών Αποβλήτων (ΑΣΑ) σε επίπεδο Δήμου, αποτελεί προτεραιότητα για τους όλους Δήμους της χώρας, με βάση τον ΕΣΔΑ.

Παράλληλα το ΤΣΔΑ, έχει ενσωματωθεί στο εγκεκριμένο Περιφερειακό Σχέδιο Διαχείρισης Αποβλήτων (ΠΕΣΔΑ) Κεντρικής Μακεδονίας, όπως έχει εκπονηθεί αρμοδίως από τον Περιφερειακό Σύνδεσμο ΦΟΔΣΑ ΚΜ και εγκρίθηκε με την υπ΄ αριθμ. 220/2016 (ΑΔΑ: 6ΕΕΠ7ΛΛ-ΠΥ3) απόφαση του Περιφερειακού Συμβουλίου Κεντρικής Μακεδονίας και τέθηκε σε ισχύ με της ΚΥΑ 58971/5144/2016 (ΦΕΚ 4010/Β).

Τα Πράσινα Σημεία (ΠΣ) ως **παγιωθείσα** ορθή ευρωπαϊκή πρακτική, μπορούν να αποτελέσουν κομβικά σημεία για την ανάπτυξη μιας σειράς δραστηριοτήτων εναλλακτικής διαχείρισης, πολλών ρευμάτων υλικών, που θα καταλήγουν εκεί. Επίσης, τα ΠΣ μπορούν να τροφοδοτούν μια σειρά σχετικών δορυφορικών επιχειρήσεων, που μπορούν να είναι είτε δημοτικές επιχειρήσεις, είτε μη κερδοσκοπικοί φορείς, είτε και ιδιωτικές επιχειρήσεις.

Επιπλέον για την καλύτερη εξυπηρέτηση των δημοτών και την μεγιστοποίηση των στόχων, θα πρέπει να λειτουργούν με διευρυμένο ωράριο λειτουργίας, για

α. τη συγκέντρωση υλικών που δεν κατευθύνονται στους κάδους, όπως ηλεκτρικές

 και ηλεκτρονικές συσκευές, συσσωρευτές, ελαστικά, ογκώδη αντικείμενα

β. την προώθηση της επαναχρησιμοποίησης - ανταλλαγής υλικών όπως ρουχισμού,

 επίπλων και παλαιών αντικειμένων κλπ.

Στο Τοπικό Σχέδιο Διαχείρισης Αποβλήτων για το Δήμο Νάουσας προβλέπονται:

«*…*

* *Δημιουργία ενός Μεγάλου Πράσινου Σημείου (έκτασης τουλ. 3.500 τ.μ.).*
* *Διαμόρφωση ενός Μικρού Πράσινου Σημείου (έκτασης περίπου 250-750 τ.μ.).*
* *Διαμόρφωση Πράσινων Σημείων Γειτονιάς (έκτασης περίπου 50 - 100 τ.μ.).*

*Δύναται, το Πράσινο Σημείο (το Μεγάλο ή το Μικρό), να χρησιμοποιείται υποστηρικτικά και ως Κέντρο Ανακύκλωσης – Εκπαίδευσης στην Διαλογή στην Πηγή (ΚΑΕΔΙΠΣ), με την κατασκευή των απαραίτητων υποδομών (<1.000 τ.μ.). Ιδιαιτέρως χρήσιμη στη λειτουργία του Πράσινου Σημείου ως ΚΑΕΔΙΣΠ, θα ήταν η υποστήριξη του Κέντρου Περιβαλλοντικής Εκπαίδευσης (ΚΠΕ) Νάουσας, αλλά και γενικότερα των εκπαιδευτικών και των αρμοδίων περιβαλλοντικής αγωγής και εκπαίδευσης της α’βάθμιας και β’βάθμιας δ/νσης ΠΕ Ημαθίας.*

*…*».

ΠΕΣΔΑ Κεντρικής Μακεδονίας

Με βάση τις προβλέψεις του ΠΕΣΔΑ ΚΜ για την ΠΕ Ημαθίας, ειδικά για το Δήμο Νάουσας προβλέπεται η δημιουργία 1 μεγάλου ΠΣ και ευελιξία για περισσότερα ΠΣ (βλ. κεφ. 7, παρ. 7.2.2.1, Πιν.7-4).

Χωροθέτηση Πράσινου Σημείου

Για την αξιολόγηση εναλλακτικών θέσεων και την επιλογή χώρου που δύναται να εγκατασταθεί το Μεγάλο Πράσινο Σημείο, λαμβάνονται υπόψη τα ακόλουθα κριτήρια:

- θέση σε εκτός ορίων οικισμών, ώστε να αποφεύγονται συνήθεις οχλήσεις,

- συμβατότητα µε τις επιτρεπόμενες χρήσεις γης της περιοχής,

- επάρκεια οδικού δικτύου ή εγγύτητα µε κύριους οδικούς άξονες,

- επαρκής έκταση αγροτεμαχίου (ελάχιστο 4 στρ.),

- εγγύτητα στους οικισμούς µε μεγάλο αριθμό κατοίκων και ευκολία πρόσβασης,

- ιδιοκτησιακό καθεστώς: δημοτικό (κατά προτεραιότητα) ακίνητο.

Με βάση τα παραπάνω κριτήρια και λαμβάνοντας υπόψη ότι:

* αρχικά είχε επιλεγεί η θέση δίπλα στον Βιολογικό Καθαρισμό Λυμάτων της ΔΕΥΑΝ, ωστόσο η λύση αυτή δεν προχώρησε λόγω μη σύμφωνης γνώμης της ΕΦΑ Ημαθίας, καθώς η θέση αυτή είναι εντός του αρχαιολογικού χώρου αρχαίας Μίεζας (ΥΑ 55576/2783/12-6-2012/ΦΕΚ 204/ΑΑΠ),
* δεν υπάρχει άλλη διαθέσιμη δημοτική έκταση στον άξονα Νάουσας-Κοπανού και περιμετρικά αυτού, που θα ήταν η βέλτιστη επιλογή, έχοντας μάλιστα και τον περιορισμό του υφιστάμενου κηρυγμένου αρχαιολογικού χώρου,
* η εναλλακτική χωροθέτησης δίπλα στον νέο Βιολογικό Καθαρισμό Λυμάτων των πεδινών οικισμών της ΔΕΥΑΝ, που θα κατασκευαστεί στο δημοτικό ακίνητο του Αγροκτήματος Χαρίεσσας (κοντά στον υφιστάμενο φ/β σταθμό), θα δημιουργούσε σημαντικά πρόσθετα βάρη και αύξηση του κόστους λειτουργίας στην υπηρεσία καθαριότητας,

επιλέχθηκε η χωροθέτηση του Πράσινου Νάουσας να γίνει στο δημοτικό ακίνητο με κτηματολογικό αριθμό 873 του αγροκτήματος Μονοσπίτων της Δ.Ε. Ανθεμίων Δ. Νάουσας και ειδικά σε τμήμα του αγροτεμαχίου 873α (έκτασης 10,7 στρ), δίπλα στο υφιστάμενο Σταθμό Μεταφόρτωσης Απορριμμάτων (ΣΜΑ) Νάουσας. Με την προτεινόμενη αυτή λύση, θα επιτευχθεί συνέργεια στη λειτουργία του Πράσινου Σημείου με τον ΣΜΑ και εξοικονόμησης ανθρώπινων και οικονομικών πόρων για την υπηρεσία καθαριότητας του Δήμου μας.

Για τη θέση αυτή ο Δήμος έχει ήδη διασφαλίσει την υπ΄ αριθμ. **159080(502)/8-5-2020 (ΑΔΑ: 63ΩΡ7ΛΛ-70Η)** **Βεβαίωση Χωροθέτησης** της Δ/νσης Περιβάλλοντος, Βιομηχανίας & Φυσικών Πόρων της ΠΚΜ, μετά και τη σύμφωνη γνώμη του Δασαρχείου Νάουσας, της ΕΦΑ Ημαθίας και της ΥΔΟΜ Δ.Νάουσας.

Στη συνέχεια τα μέλη αφού άκουσαν το παραπάνω αίτημα, ναι ψήφισαν όλοι οι δημοτικοί σύμβουλοι. Η κα Ιωσηφίδου Παναϊλα ενημέρωσε ότι η ψήφος της είναι θετική εφόσον συμφωνεί και το τοπικό συμβούλιο Μονοσπίτων. Επίσης επισήμανε ότι ο Δήμος πρέπει να οργανώσει σωστά την ανακύκλωση με διαλογή στην πηγή.

**ΑΠΟΦΑΣΙΖΟΥΝ ΟΜΟΦΩΝΑ**

Ότι εγκρίνουν την χωροθέτηση του Πράσινου Σημείου Νάουσας να γίνει στο δημοτικό ακίνητο με κτηματολογικό αριθμό 873 του αγροκτήματος Μονοσπίτων της Δ.Ε. Ανθεμίων Δ. Νάουσας και ειδικά σε τμήμα του αγροτεμαχίου 873α (έκτασης 10,7 στρ), δίπλα στο υφιστάμενο Σταθμό Μεταφόρτωσης Απορριμμάτων (ΣΜΑ) Νάουσας και να εισηγηθεί ο αντιδήμαρχος Περιβαλλοντος, Προγραμματισμού, Χωροταξίας και Πολιτικής Προστασίας κος Αδαμίδης Παύλος το θέμα στο Δημοτικό Συμβούλιο.

 .

Η απόφαση έλαβε αύξοντα αριθμό **39/2020.**

Για το λόγο αυτό συντάχθηκε το παρόν πρακτικό και υπογράφεται ως εξής:

**O ΠΡΟΕΔΡΟΣ ΤΑ ΜΕΛΗ**

(ΥΠΟΓΡΑΦΗ ΟΠΩΣ ΣΤΗΝ ΑΡΧΗ)

**ΑΚΡΙΒΕΣ ΑΠΟΣΠΑΣΜΑ**

**Ο ΠΡΟΕΔΡΟΣ**

**ΤΡΙΑΝΤΑΦΥΛΛΟΥ ΓΙΩΡΓΟΣ**